### Spôsob podania žiadosti

Žiadosť sa podáva elektronickými prostriedkami na webovom sídle finančného riaditeľstva. Z dôvodu zaručenia autenticity dokumentu a identifikácie odosielateľa je nevyhnutné pri podaní žiadosti o vrátenie dane použiť kvalifikovaný elektronický podpis (KEP), prípadne občiansky preukaz s elektronickým čipom (eID).

**Registrácia používateľa**

Ide o jednoduché vyplnenie registračného formulára používateľa s jeho základnými identifikačnými, kontaktnými a autentifikačnými údajmi, ktorého výsledkom je pridelenie ID používateľa. Do osobnej internetovej zóny sa používateľ môže prihlasovať cez Identifikátor (ID) a heslo (ktoré si sám používateľ zvolí pri registrácii) alebo cez občiansky preukaz s elektronickým čipom (eID).

**Autorizácia používateľa za daňový subjekt**

Autorizácia predstavuje proces preukázania oprávnenia konať v mene daňového subjektu alebo za daňový subjekt (zástupca napr. predložením plnomocenstva v zmysle § 9 ods. 3 zákona č. 563/2009 Z. z. [nové okno]v znení neskorších predpisov). Autorizáciu je možné vykonať elektronicky alebo osobne na miestne príslušnom daňovom úrade. Elektronickú autorizáciu môže daňový subjekt vykonať len so KEPom po prihlásení sa na portál finančnej správy cez Osobnú internetovú zónu – Autorizácie – Žiadosť o autorizáciu. Ak sa zástupca za daňový subjekt autorizuje, tak k žiadosti o autorizáciu priloží aj plnú moc.